Document ID: 32006L0077

KOMISJONI DIREKTIIV 2006/77/EÜ,
29. september 2006,
millega muudetakse Euroopa Parlamendi ja nõukogu direktiivi 2002/32/EÜ I lisa seoses orgaaniliste klooriühendite piirnormidega loomatoidus
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 7. mai 2002. aasta direktiivi 2002/32/EÜ loomatoidus leiduvate soovimatute ainete kohta, (1) eriti selle artikli 8 lõiget 1,
ning arvestades järgmist:
(1)
Direktiivis 2002/32/EÜ on sätestatud, et selliste loomasöödaks ette nähtud toodete kasutamine, mis sisaldavad soovimatuid aineid üle kõnealuse direktiivi I lisas sätestatud piirnormide, on keelatud.
(2)
Direktiivi 2002/32/EÜ vastuvõtmise ajal teatas komisjon, et I lisa sätted vaadatakse läbi ajakohastatud teaduslike riskihinnangute alusel ning arvesse võttes, et saastunud ja nõuetele mittevastavate loomatoiduks ette nähtud toodete mis tahes lahjendamine on keelatud.
(3)
Euroopa Toiduohutusamet (EFSA) võttis komisjoni taotlusel 9. novembril 2005 vastu arvamuse seoses aldriini ja dieldriiniga. (2)
(4)
Leiti, et kalasööt, milles oli suhteliselt suur osa kalaõli, sisaldas märkimisväärses koguses aldriini/dieldriini. Seetõttu on teadusliku arvamuse ja kättesaadavate seireandmete põhjal asjakohane muuta kehtivaid sätteid.
(5)
Euroopa Toiduohutusamet (EFSA) võttis komisjoni taotlusel 20. juunil 2005 vastu arvamuse seoses endosulfaaniga. (3)
(6)
Teadusliku arvamuse ja kättesaadavate seireandmete põhjal on asjakohane muuta endosulfaani piirnormi töötlemata taimeõlis, et teataval määral arvesse võtta endosulfaani kontsentratsiooni töötlemata taimeõlis võrrelduna selle tasemega õliseemnes.
(7)
Euroopa Toiduohutusamet (EFSA) võttis komisjoni taotlusel 4. juulil 2005 vastu arvamuse seoses heksaklorotsükloheksaanidega (α, β, γ HCH) (4) ja 9. novembril 2005 seoses endriiniga. (5)
(8)
Teadusliku arvamuse ja kättesaadavate seireandmete põhjal ei ole vaja muuta heksaklorotsükloheksaanide ja endriini piirnorme.
(9)
Seoses aldriini, dieldriini, klordaani, DDT, endriini, heptakloori, heksaklorobenseeni ja heksaklorotsükloheksaanidega (HCH), tuleb termin “rasvad” asendada terminiga “rasvad ja õlid”, millega osutatakse selgelt, et hõlmatud on kõik rasvad ja õlid, kaasa arvatud loomsed rasvad, taimeõlid ja kalaõli.
(10)
Seetõttu tuleks direktiivi 2002/32/EÜ vastavalt muuta.
(11)
Käesoleva direktiiviga ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2002/32/EÜ I lisa muudetakse vastavalt käesoleva direktiivi lisale.
Artikkel 2
Liikmesriigid jõustavad käesoleva direktiivi järgimiseks vajalikud õigusnormid hiljemalt 12 kuu jooksul käesoleva direktiivi jõustumise kuupäevast. Nad edastavad kõnealuste õigusnormide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Kui liikmesriigid need õigusnormid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 29. september 2006

Labels: 0
20
6